Bassadone Automotive Nordic

Bassadone Automotive Nordic Oy on suomalainen autojen maahantuontiin erikoistunut yritysryhmä. Se on osa Gibraltarilta johdettua Bassadone Automotive Groupia. 

 Historia 
 Simetron (1997–2008) 
50-vuotias  Mikko Ennevaara ja hänen vaimonsa Carita Ennevaara perustivat Simetronin vuonna 1997. Mikko Ennevaara oli aiemmin toiminut Toyotan maahantuonnin johtajana Korpivaaralla ja työskennellyt myös Shellillä ja Fordilla. Yhtiö myi aluksi Suzuki-autoja Suzuki Motor Finland -yrityksen kautta Suomessa, Baltiassa ja Venäjällä.

Vuonna 1999 yhtiön liikevaihto oli noin 250 miljoonaa markkaa.

Yritys laajensi vuonna 2001 korealaiseen Hyundai-automerkkiin, jota myytiin Hyundai Motor Finland Oy:n kautta. Se oli Simetron-konsernin toinen tytäryhtiö.

Yhtiön kasvaessa myös sen rahoitustarve kasvoi ja se alkoi etsiä kumppania. Vuonna 2003 gibraltarilainen George Bassadonen omistama Espanjassa ja Gibraltarilla toiminut Bassadone Automotive Group-yhtiö osti yhtiöstä 50 prosentin osuuden. Samoihin aikoihin perustettiin ME-Auto -ketju vähittäiskauppaa varten. 

Vuodesta 2005 lähtien yhtiö toimi nimellä Simetron Group Oy.

Vuonna 2007 konserni alkoi maahantuoda japanilaisen Isuzun lava-autoja ja myydä niitä Isuzu Motor Finland -yhtiön kautta.

Vuonna 2008 Simetron Groupilla oli noin 200 työntekijää. ME-Auto-vähittäiskauppaketjulla oli 9 toimipistettä Suomessa ja yksi Riiassa Latviassa.

 Simetron ja Bassadone (2008–2014) 

Elokuussa 2008 Ennevaarat myivät ME-Auton ja lähes kaikki Simetronin osakkeensa Bassadone Automotivelle Groupille ja saman syksyn kuluessa loputkin. Yhtiön uutena toimitusjohtajana aloitti Antti Ruhanen.

Vuosina 2008–2011 autokauppaketju ME-Auton kaikki liikkeet joko suljettiin tai myytiin. 

Vuonna 2010 alettiin myydä Renault- ja Dacia-autoja Nordic Automotive Services Oy:n kautta.

 Bassadone Automotive Nordic (2014–) 
Maaliskuussa 2014 Simetron Groupin uudeksi nimeksi otettiin Bassadone Automotive Nordic. Konserniin kuului viisi maahantuontiyhtiötä (Hyundai, Renault, Dacia, Suzuki ja Isuzu).

Vuonna 2015 perustettiin Autoverkkokauppa.fi. Verkkokaupassa saattoi hoitaa auton ostamisen auton toimitukseen asti tai sopia yksityisleasing-palvelusta. 

Toukokuussa 2017 Bassadone Automotive Nordic hankki Veholta Citroën-, DS Automobiles- ja Peugeot-autojen maahantuonnin eli Auto-Bon Oy:n työntekijöineen. Merkkien parissa työskenteli siellä noin 30 henkilöä. Bassadone Automotive Nordic maahantoi Suomeen Daciaa, Hyundaita, Isuzua, Lotusta, Renault’ta, Suzukia ja SsangYongia.

Tammikuussa 2018 Bassadone Automotive Nordicin maahantuontiyhtiöt aloittivat yhteistyön MetroAuton kanssa. Tampereelle tuotiin myyntiin Hyundaita ja Espooseen Daciaa, Renault’ta ja Hyundaita. Samassa kuussa Autoverkkokauppa.fi alkoi tarjota merkkihuoltoa viikonloppuisin Helsingin Herttoniemessä ja Vantaan Petikossa. Kesäkuusta lähtien MetroAuton Herttoniemen liikkeessä alettiin myydä Hyundaita, Citroënia ja Peugeot’ta. Autoverkkokauppa.fi-yhtiön toiminnot keskitettiin Petikkoon. Yhtiö hankki Peugeot’n Baltian-toiminnot, mukaan lukien Citroënin maahantuonnin Baltiaan ja Citroënin ja Hondan vähittäismyynnin Tallinnassa. Yhtiö neuvotteli myös Opelin maahantuontioikeuksista, mutta ne päätyivät silloin LänsiAutolle.

Tammikuussa 2020 Vehon Viron-toiminnot siirtyivät Bassadone Automotive Nordicille. Yhtiön markkinaosuus Suomessa oli noin 14 prosenttia henkilöautoista ja 17 prosenttia tavara-autoista. Baltiassa sen markkinaosuus oli 15 prosenttia. Autoverkkokauppa.fi:n asiakkaista noin 7 prosenttia osti auton verkossa, näkemättä sitä luonnossa.  Autoverkkokauppa.fi toimi Baltiassa nimellä Autohalle.com.

Vuonna 2021 syntyi Stellantis-konserni, kun ranskalainen Groupe PSA ja italialais-amerikkalainen Fiat Chrysler Automobiles (FCA) fuusioituivat. Myöhemmin konserni hankki myös Opelin. Autoverkkokauppa.fi avasi toimipisteen Raisiossa. Yhtiöryhmän liikevaihto oli 635 miljoonaa euroa, jossa oli edelliseen vuoteen verrattuna 30 prosentin nousu.

Marraskuussa 2022 Opelin maahantuonti siirtyi LänsiAutolta Bassadone Automotive Nordicille LänsiAuto Drive Oy:ltä. Kaupan jälkeen Opelin vähittäiskauppaa tehtiin sekä Bassadonen Autoverkkokauppa.fi-vähittäisketjun että LänsiAuton kautta. LänsiAuto alkoi myydä myös Bassadonen maahantuomia Peugeot’ta ja Citroënia ja toimia niiden valtuutettuna huoltoliikkeenä.

Maaliskuussa 2023 Bassadone Automotive Nordic kertoi ostavansa Astara Ital Finland Oy:n, joka maahantoi Fiat-, Alfa Romeo- ja Jeep-autoja ja Fiatin tavara-autoja kuten Ducatoa ja Scudoa sekä Fiatin urheiluautobrändiä Abarthia. Fiatin maahantuonti siirrettiin Auto-Bon Oy:lle. Kaupan myötä Bassadone alkoi maahantuoda lähes kaikkia Stellantis-autoteollisuuskonsernin automerkkejä. Kilpailuviranomainen hyväksyi kaupan toukokuussa.  Konserniin kuuluivat Suzuki Motor Finland Oy, Hyundai Motor Finland Oy, Isuzu Motor Finland Oy ja Nordic Automotive Services Oy. Lokakuussa Bassadone Automotive Nordic sopi Nissanin maahantuonnista Virossa, Latviassa ja Liettuassa. Toimintaa se aikoi toteuttaa Bassadone-konserniin kuuluvan Nordic Automotive Services Oy:n kautta.  Marraskuussa Autoverkkokauppa.fi:n toimitusjohtajana aloitti Tomi Orava.

Maaliskuussa 2024 Autoverkkokauppa.fi-vähittäisliikkeen uudeksi nimeksi tuli Auto Bassadone.  Myös Autohalle.com muutti nimensä. Samalla myös yhtiön nettisivu siirtyi uuteen osoitteeseen. Ketjun valikoimissa oli 16 eri automerkkiä ja yli 320 automallia. Sen toimipisteet sijaitsivat Espoossa, Hämeenlinnassa, Tampereella, Turussa ja Vantaalla.

 Organisaatio 
 Bassadone Automotive Group 
Bassadone Automotive Nordic kuuluu Bassadone Automotive Groupiin, joka on vuonna 1904 Gibraltarilla perustettu autoalan perheyritys. Konserni toimii monien automerkkien ja niiden varaosien ja lisävarusteiden maahantuojana ja vähittäismyyjänä muun muassa Baltian maissa, Espanjassa, Gibraltarissa ja Isossa-Britanniassa. Gilraltarissa pääkonttoriaan pitävään konserniin kuuluu myös kaksi tytäryhtiötä, jotka valmistavat erikoisvarusteltuja autoja esimerkiksi Nato-maiden ja YK:n tarpeisiin. Toyota-autoihin on keskittynyt Toyota Gibraltar Stockholdings (TGS) ja Jeepeihin Africa Automotive Distribution Services (AADS). 

 Bassadone Automotive Nordic 

Vuonna 2022 yhtiöllä oli yhteensä noin 440 työntekijää, joista noin 300 Suomessa ja loput Baltiassa. Konserniin kuului muun muassa vakuutustuotteisiin erikoistunut Bassadone Insurance Services,  vähittäiskauppa Autoverkkokauppa.fi ja varaosia ja huoltoa tarjonnut Eurorepar-ketju.

Vuonna 2024 konserniin kuuluivat AutoHalle ja Automyymälä Helsinki Oy (Auto Bassadone), Auto-Bon Oy, Auto-Bon Baltic Oü, Bassadone Automotive Parts (Eurorepar), Bassadone Insurance Services Oy, Hyundai Motor Finland Oy, Hyundai Motor Baltic Oy, Nordic Automotive Services Oy ja Nordic Automotive Trading Oy.

Auto Bassadone -ketjun autoliikkeet ja merkkihuoltopisteet sijaitsevat Espoossa, Hämeenlinnassa, Tampereella, Turussa ja Vantaalla.

Bassadone Automotive Nordicin tytäryhtiö Auto-Bon Oy maahantuo, markkinoi ja myy jälleenmyyjäverkostonsa avulla Citroën-, DS-, Opel- ja Peugeot-autoja, mutta myös niiden varaosia ja tarvikkeita.

Yhtiön varaosien varastoinnista ja logistiikasta on vastannut kesästä 2018 lähtien Assistor Oy Ab. 

Bassadone Automotive Nordic on osallistunut Suomen parhaat työpaikat -tutkimukseen. Vuonna 2021 se oli keskisuurten yritysten sarjassa sijalla 23 ja seuraavana vuonna sijalla 15. Vuonna 2024 se oli sijalla 7.

Konsernin liikevaihto kasvoi vuoden 2017 alle 260 miljoonasta eurosta noin 819 miljoonaan euroon vuonna 2024. Samalla tulos kääntyi tappiolliseksi ja jäi vuonna 2024 yli 10,6 miljoonaa euroa negatiiviseksi. Antti Ruhanen jätti toimitusjohtajan tehtävän.

 Tuotteet 
Bassadone Automotive Nordic maahantuo Suomeen seuraavia automerkkejä:

Abarth
Alfa Romeo,
Citroën,
Dacia,
DS Automobiles,
Fiat,
Fiat Professional,
Hyundai,
Isuzu,
Jeep,
KG Mobility (aiemmin SsangYong),
Lotus,
Opel,
Peugeot,
Renault ja
Suzuki.

 Lähteet 

 Aiheesta muualla 
 Bassadone Automotive Nordicin kotisivut

Luokka:Suomalaiset autoliikkeet
Luokka:Suomalaiset tukkukaupat